b'\n_START_ARTICLE_\nBleiburgin murhen\xc3\xa4ytelm\xc3\xa4\n_START_SECTION_\nTausta\n_START_PARAGRAPH_\nKroatia oli toisen maailmansodan aikana akselivaltojen miehitt\xc3\xa4m\xc3\xa4 nukkevaltio Itsen\xc3\xa4inen Kroatian valtio eli NDH, jota hallitsi kansallissosialistinen Usta\xc5\xa1a-j\xc3\xa4rjest\xc3\xb6. Usta\xc5\xa1an joukot olivat vuosien 1941 ja 1945 v\xc3\xa4lisen\xc3\xa4 aikana syyllistyneet kammottaviin julmuuksiin poliittisia vastustajiaan, serbej\xc3\xa4, romaneja ja juutalaisia kohtaan._NEWLINE_1. toukokuuta 1945 NHD ja sit\xc3\xa4 hallitseva Usta\xc5\xa1a olivat romahtamaisillaan ja Kroatian p\xc3\xa4\xc3\xa4kaupunki Zagreb oli kolmelta suunnalta Titon partisaanijoukkojen piiritt\xc3\xa4m\xc3\xa4. Huhuttiin ett\xc3\xa4 Usta\xc5\xa1an tekem\xc3\xa4t raakuudet kostettaisiin kaikille.\n_START_SECTION_\nTapahtumat\n_START_PARAGRAPH_\nTie pohjoiseen oli yh\xc3\xa4 auki ja siksi Zagrebista l\xc3\xa4hti useiden kymmenien tuhansien pakolaisten joukko kohti Ison-Britannian miehitt\xc3\xa4m\xc3\xa4\xc3\xa4 It\xc3\xa4valtaa. Uskottiin, ett\xc3\xa4 sielt\xc3\xa4 saataisiin turvapaikka. Pakolaisiin kuului Usta\xc5\xa1an j\xc3\xa4seni\xc3\xa4 perheineen, Kroatian sotavoimissa taistelleita perheineen, Slovenian valkokaartilaisia ja akselivaltojen puolelle loikanneita kasakoita. Pakolaisia virtasi It\xc3\xa4vallan rajalle aina 12. toukokuuta saakka._NEWLINE_Jostain syyst\xc3\xa4 Britannia oli sulkenut It\xc3\xa4vallan rajan, eiv\xc3\xa4tk\xc3\xa4 pakolaiset p\xc3\xa4\xc3\xa4sseet maahan. Surmaaminen alkoi 16. toukokuuta. Partisaanit ampuivat v\xc3\xa4kijoukkoa umpim\xc3\xa4hk\xc3\xa4\xc3\xa4n. Usta\xc5\xa1an joukkojen j\xc3\xa4\xc3\xa4nn\xc3\xb6kset yrittiv\xc3\xa4t taistella vastaan, mutta ylivoimaa oli liikaa. Tapahtumat saivat traagiset mittasuhteet: siviilej\xc3\xa4 ammuttiin summittaisesti, on kerrottu laajamittaisesta naisten raiskaamisesta ja kivitt\xc3\xa4misest\xc3\xa4 ja miesten mestaamisesta. Teloituksia jatkettiin kaksi viikkoa. Eloonj\xc3\xa4\xc3\xa4neet pakotettiin k\xc3\xa4velem\xc3\xa4\xc3\xa4n takaisin kotiseuduilleen. Titon oletetaan olleen t\xc3\xa4ysin tietoinen asioiden kulusta. Tapahtumista ei saanut puhua Titon Jugoslaviassa ja se, ett\xc3\xa4 niit\xc3\xa4 ei selvitetty, oli omiaan heikent\xc3\xa4m\xc3\xa4\xc3\xa4n serbien ja kroaattien v\xc3\xa4lej\xc3\xa4._NEWLINE_On huomattava, ett\xc3\xa4 NDH:n julmuuksista todella vastuussa olleita henkil\xc3\xb6it\xc3\xa4, kuten Ante Paveli\xc4\x87 ja Maks Luburi\xc4\x87, p\xc3\xa4\xc3\xa4si Bleiburgin kautta pakenemaan oikeudellista vastuutaan ulkomaille.'